秦良玉

**秦良玉**，字**貞素**，四川忠州（今重慶忠縣）人，晚明女將。秦良玉文武雙全，《明史》載「良玉為人饒膽智，善騎射，料敵如神，兼通詞翰，儀度嫻雅，而馭下嚴峻。」廿四史中獨此一女列傳。大明亦獨此女將憑戰功封侯，謚號**忠貞**。

## 生平
萬曆二年，秦氏誕忠州鳴玉溪。父葵，字載揚，是貢生出身，好讀書，不汲汲於榮名，尤長於兵法。兄弟三人，尤鍾愛之，幼課以章句，長通經史，曉大義。當萬歷時，盜賊蜂起。葵戒二子曰：「天下將有事矣，爾曹能執干戈以衛社稷者，方稱為吾子也。」且與玉曰：「汝雖弱女子，盍亦習兵，無徒為寇魚肉。」玉欣然與兄邦屏，弟民屏，同習騎射擊刺之術。葵又授以韜略，學成而玉尤精其法。葵嘗語諸子曰：「惜不冠耳，汝兄弟皆不及也。」玉曰：「錦繖錦車，曷嘗冠哉！使兒得掌兵柄，夫人城、娘子軍不足道也。」葵益奇之。緣是問名者，皆未肯輕許。石砫女土官覃氏行宣撫事，子馬千乘慕其名，求委禽焉，葵許之。

萬曆廿二年（，土吏馬邦聘謀奪覃氏印，與其黨馬斗斛、斗霖等，集眾數千，圍覃氏，縱火焚公私廬舍八十餘所，殺掠一空。覃氏上書言：「臣自從征疊、茂，擊賊大雪山，斬首捕寇，皆著有成勞，屢膺上官獎賞。今邦聘無故虔劉孤寡，臣豈不能出一旅與之角勝負，誠以非朝命，不敢也。今叛人斯在，請比先年楚金洞舍覃碧謀篡事，願與邦聘同就吏。」 

廿三年，命四川撫按讞其獄，事未決。良玉嫁千乘为妻。
于歸後，千乘敬之如賓。一日，語千乘曰：「今四海多故，石砫界楚黔之交，不可無備。且男兒當樹勛萬里，奚用坐守為。」千乘然其言，遂與玉治兵，斬白木為桿，號令皆商之玉。二人統領皆土家士卒，慣用長矛，前鉤尾環，每遇峻嶺，輒鉤環相接，疾速攀登，如履平地，遠近所憚，號「白桿兵」。

### 播州之役
廿四年，楊應龍反播州。覃與應龍為姻，而斗斛亦結應龍，兩家觀望，獄遂解。覃氏有智計，性淫，故與應龍通。長子千乘失愛，暱次子千駟，謂應龍可恃，因聘其女為千駟妻。千駟入播，同應龍反。千乘襲馬氏爵，應調，與酉陽冉禦龍同徵應龍。平播總督，長垣李化龍也。

廿七年，千乘以三千人從征播州（治所在今贵州遵義），良玉別統精卒五百裹糧自隨，與副將周國柱扼賊於鄧坎。

廿八年元旦，官軍宴。先是，千乘奉化龍憲牌，照得播賊猾亂，警報不常。化龍令道鎮嚴加提防，即差邦屏等統卒一千五百名，割營把截，以防入犯。夜一更時分，寇大至，官軍堅壁蜀守。至天明，酉兵壽肆狂逞，遇近挑戰。玉與千乘首尾夾擊，敗之，追入賊境，連破金築等七寨。已，偕酉陽諸軍直取桑木關，大敗賊眾。應龍敗，千駟伏誅。化龍上疏曰：「冉禦龍、馬千乘遠戍久屯，已效墨守之力，斬關奪寨，尤多血戰之功，且千乘之妻秦氏，另自領兵報效，真不愧其丈夫。（中略）俱應破格重賞，加給服色，以示優寵。馬千乘係應承土舍，仍應查照事例，免其赴京，令承襲者也。」千乘為宣撫如故，良玉以功封夫人、錫誥命。兵道賞銀二千兩，支給糧餉，良玉將銀繳道，退虛名冒餉者二百六名。化龍請贈銀牌一面，上書「女中丈夫」，以示旌異。嗣後，生子祥麟。

卅八年，忠州酆都縣民譚良佐等，奏千乘倡兵劫奪、殺虜多命及諸不法狀。 

卌一年八月，千乘因開礦事忤太監邱乘雲，逮雲安獄瘐死，追貯其印信於夔州府庫。良玉代領四川石砫宣撫使，掌印，卸裙釵、易冠帶，家將文指揮妻白氏、祥麟婦張鳳儀暨左右侍婢，皆男裝雄服，隨玉征戰。鳳儀，張忠烈銓女也。

### 渾河血戰
卌七年，努爾哈赤大敗明軍，朝廷急徵石砫兵援遼。良玉奉旨，與兄弟及精兵七千馳援遼東。

卌八年，朝鮮使黄中允在通州曹莊遇玉軍，記曰：「馬門秦氏，体甚肥大，网巾、靴子、袍带一依男子。能文墨，熟兵书。马上用八十斤双剑，年可三十五六许。其母姊兄弟并领各队。凡女兵四十余名，着战笠，穿战服，黑靴红衣，跨马驰突，不啻男子骁健者。凡战阵器械俱以车运。」

泰昌元年，朝命賜良玉三品服，授邦屏都司僉書，民屏守備。

天啟元年，邦屏先進渡渾河，諸營畢進。戚金、張明世統浙兵三千陣河南，諸渡河者未成列，金兵以鐵騎五萬四面蹙攻之。諸將殊死戰，斬賊墮馬者三千餘。賊却而復前，如是者三，自辰至酉，奴騎益眾...是役以萬眾當虜數萬，殺數千人，雖力屈而殲，亦奴難以來，所未有之血戰也。邦屏死之，民屏突圍。

是役後，良玉自統精卒三千赴榆關（今山海關），所過秋毫無犯。詔加二品服，子祥麟授指揮使。良玉陳邦屏死狀，請優恤，因言：「臣自征播以來，所建之功，不滿讒妒口，貝錦高張，忠誠孰表。」帝優詔報之。兵部尚書張鶴鳴言：「渾河血戰，首功數千，實石砫、酉陽二土司功。邦屏既歿，良玉即遣使入都，製冬衣一千五百，分給殘卒，而身督精兵三千抵榆關。上急公家難，下復私門仇，氣甚壯。宜錄邦屏子，進民屏官。」乃贈邦屏都督僉事，錫世廕，與陳策等合祠；民屏進都司僉書。部議再徵兵。

### 奢安之亂
永寧宣撫使奢崇明反，殺巡撫徐可求。良玉與民屏自京師馳還，抵家甫一日，而奢崇明黨樊龍反重慶，齎金帛結援。良玉怒曰：「賊奴敢污我耶！」斬來使，以其金帛犒賞三軍，率民屏及邦屏子翼明、拱明溯流西上，度渝城，奄至重慶南坪關，扼賊歸路。伏兵襲兩河，焚其舟。忠州判官胡平表縋城下，詣良玉乞師，號泣不食飲者五晝夜，良玉為分兵守忠州。馳檄夔州，令急防翟塘上下。賊出戰，即敗歸。良玉上其狀，擢民屏參將，翼明、拱明守備。 賊陷合江、納溪、瀘州、興文等州縣，圍成都。十月，瀘敘諸郡邑，瓦解、柙木、龍泉諸隘口俱失，賊乗勢向成都。巡撫朱燮元檄土司討，時諸土司皆貪賊賂，逗遛不進。獨良玉鼓行而西，收新都，長驅抵成都，賊遂解圍去。

天啟二年二月，安邦彥自統蜀賊、苗仲數萬，進圍貴州。
五月，良玉乃還軍攻二郎關，民屏先登，已，克佛圖關，復重慶。命良玉署都督僉事，充總兵官，祥麟為宜慰使，民屏進副總兵，翼明、拱明進參將。

三年五月，燮元與良玉兵會，攻永寧。
六月，明軍攻紅崖墩，翼明擒敵監軍夏奇雲、給事中孔聞過等。及連克紅崖墩、觀音寺、青山墩諸大巢，蜀賊底定。復以援貴州功，數賚金幣。良玉上言：「臣率翼明、拱明提兵裹糧，累奏紅崖墩諸捷。乃行間諸將，未睹賊面，攘臂誇張，及乎對壘，聞風先遁。敗於賊者，唯恐人之勝；怯於賊者，唯恐人之強。如總兵李維新，渡河一戰，敗衄歸營，反閉門拒臣，不容一見。以六尺軀鬚眉男子，忌一巾幗婦人，靜夜思之，亦當愧死。」帝優詔報之，命文武大吏皆以禮待，不得疑忌。十二月，民屏從巡撫王三善抵陸廣，其冬，從戰大方。

四年正月，盡焚大方廬舍而東，賊躡之，民屏戰死，二子佐明、祚明得脫，皆重傷。良玉請恤，贈都督同知，立祠賜祭，官二子。而是時翼明、拱明皆進官至副總兵。 
三善屯大方久，食盡，述中弗為援，不得已議退師。

五年四月，朱燮元上言：「自遵義五路進兵，永寧破巢之後，大小數百戰，擒獲幾四萬人，降賊將百三十四人，招撫群賊及土、漢、苗仲二十九萬三千二百餘人，皆監司李仙品、劉可訓、鄭朝棟及安世等功，武將則林兆鼎、秦翼明、羅象乾，土官則陳治安、冉紹文、悅先民等。」

### 己巳之變
崇禎二年八月，奢、安二人伏誅，奢安之亂平。十月戊寅，金兵入大安口。十一月壬午朔，京師戒嚴。乙酉，山海關總兵官趙率教戰沒於遵化。甲申，金兵陷遵化，巡撫都御史王元雅、推官何天球等死之。

三年，永平、灤州、遷安陷，帝詔天下勤王，各鎮自保不暇，逗留不前。良玉與翼明出家財濟餉，慷慨誓眾，晝夜兼行。及至京師，勤王諸軍畏與金兵戰，獨良玉與孫承宗奮勇出擊，悉復四城，金兵乃去。帝優詔褒美，召見平臺，賜良玉綵幣羊酒，賦四詩旌其功，朝野榮之。

四年，築大凌河城。翼明以萬人護築。

六年，城成，命撤兵還鎮。翼明駐近畿。

### 流寇入蜀
七年正月，流寇劉國能入四川。 二月，賊陷夔州，圍太平，良玉至乃走。

十三年，良玉扼羅汝才於巫山。五月，汝才犯夔州，良玉師至乃去。已，邀之馬家寨，斬首六七百，追敗之留馬埡，斬其魁東山虎。裨将秦永祚伏兵水口遮击，斩首五百余级，未渡者北遁。復合张令大敗之譚家坪北山，又破之仙寺嶺。良玉奪汝才大纛，擒其渠副塌天，賊勢漸衰。  

當是時，督師楊嗣昌盡驅賊入川。川撫邵捷春提弱卒二萬守重慶，所倚惟良玉及張令二軍。綿州知州陸遜之罷官歸，捷春使按營壘。見良玉軍整，心異之。良玉為置酒。語遜之曰：「邵公不知兵。吾一婦人，受國恩，誼應死，獨恨與邵公同死耳。」遜之問故，良玉曰：「邵公移我自近，去所駐重慶僅三四十里，而遣張令守黃泥窪，殊失地利。賊據歸、巫萬山巔，俯瞰吾營。鐵騎建瓴下，張令必破。令破及我，我敗尚能救重慶急乎？且督師以蜀為壑，無愚智知之。邵公不以此時爭山奪險，令賊無敢即我，而坐以設防，此敗道也。」遜之深然之。已而捷春移營大昌，監軍萬元吉亦進屯巫山，與相應援。

十月，張獻忠連破官軍於觀音巖、三黃嶺，遂從上馬渡過軍。良玉偕張令急扼之竹箘坪，挫其鋒。會令為賊所殪，良玉趨救不克，轉鬥復敗，所部三萬人略盡。玉單騎見捷春請曰：「事急矣，盡發吾溪峒卒，可得二萬。我自廩其半，半餼之官，猶足辦賊。」捷春見嗣昌與己左，而倉無見糧，謝其計不用。良玉乃歎息歸。時搖、黃十三家賊橫蜀中。有秦纘勳者，良玉族人也，為賊耳目，被擒，殺獄卒遁去。良玉捕執以獻，無脫者。

十四年，祥麟行宣撫事，與鳳儀守襄陽，與良玉書言：「兒誓與城存亡，願大人勿以兒為念。」玉批其旁曰：「好好，真吾兒。」其書今尚存。孤軍與賊戰于侯家莊，援兵不至，皆沒于陣。

十五年秋，張獻忠盡陷楚地，將復入蜀。良玉圖全蜀形勢上之巡撫陳士奇，請益兵守十三隘，士奇不能用。復上之巡按劉之勃，之勃許之，而無兵可發。

十七年春，張獻忠遂長驅犯夔州。良玉馳援，眾寡不敵，潰。及全蜀盡陷，良玉慷慨語其眾曰：「吾兄弟二人皆死王事，吾以一孱婦蒙國恩二十年，今不幸至此，其敢以餘年事逆賊哉！」悉召所部約曰：「有從賊者，族無赦！」乃分兵守四境。賊遍招土司，獨無敢至石砫者。是年，拱明與普名聲鬥死，贈恤如制。

### 仁義克終
三月，帝自縊。良玉大慟，卧衙署不出，聞賊慘殺，輒痛憤，歎當道失策。忠、豐州民襁褓負至石砫者，計十數萬家。

隆武二年八月，以功加太子太保總鎮關防，封忠貞侯，奉詔將行而福州陷。清《明史》闕而不書。

永曆二年，疾，帝遣使加太子太傅，封四川招討使，良玉起而拜命說：「老婦朽骨餘生，實先皇帝恩賜，豈敢不負弩前驅，以報萬一！」未幾，嘔血，召孫馬萬年、馬萬春說：「我死，羣盜必有來寇者，若曹不能拒，城東南萬壽山，上平下險，我盡積糧草、火藥於此，賊來，爾率兵民往避，猶可活此地生靈也。」後果有此事。五月二十日申時薨，時年七十五。

葬於回龍山，諡忠貞。碑無太子太傅、四川招討使。兵火後，詩文不存。

## 軼聞
《棗林雜俎》云：「山陰朱燮元總督云、貴、川、廣。石砫主宣撫司女土官秦良玉，雅度侃議，人兼從俱美少年，朱公子壽宜訪之，酒間微諷。良玉笑引南宋山陰公主『陛下後宮百數，妾唯駙馬一人』云云以答。」蕙風按：此說誣也。竹堵《詩話野紀》亦謂良玉有男妾數十人，夔州李長祥力辯其誣，謂川撫嘗遣陸錦州遜之，按行諸營，良玉冠帶飾佩刀出見，設禮，酒數行，論兵事，遜之誤曳其袖，良玉引佩刀亟斷之，其嚴肅若是。程烏董祝有《詠良玉》詩曰：「追奔一點繡紅旗，夜響刀環匹馬馳。制得鐃歌新樂府，姓中肯入玉臺詩。」良玉手握兵符，儼然專閫，誠如《雜俎》、《野紀》所云，則令不肅而氣且靡，何能捍賊立功乎！無論尊俎宴談之間，對於向少晉接之人，而為猥褻不經之語，良玉亦奇女子，斷乎不至如是。矧遐方閨秀，雖有出類拔萃之才，亦決不能諳悉史事，至於倉卒之間，輒能舉似山陰公主之言也。竹堵時代，距良玉已遠，《野紀》云云，殆沿明人記載之訛耳。

## 見
* 沈雲英

## 參考書目
* 《明史·秦良玉传》
* 《明實錄》
* 《蜀龜鑑》卷七
* 《忠貞侯考》
* 《承襲志》
* 《餐櫻廡隨筆》

## 據